Ra ma jon ni̱chjin Jesús kiìko̱ó jè Pedro,
ko̱ Jacobo ko̱ jè ꞌndse̱ Jacobo ra ꞌmì Juan.
A̱ꞌta xín kijì nga kijìmijno jngo nindo ra ꞌñó ꞌnga ꞌki.
Ko̱ ꞌkia̱ nga ijchò ya̱ i̱jndáa̱,
Jesús jahatjìya‑la̱ koni ꞌsín nga ꞌki ya̱ ngixko̱n jñà xi̱ta̱‑la̱.
Jè i̱sén‑la̱,
ꞌkoa̱á ꞌsín ꞌñó fate tsatsíjen koni ꞌki jè tsáꞌbí,
ko̱ jè nikje‑la̱,
ngi ꞌkoa̱á ꞌsín kjochraba koni tsa niꞌí.
Jñà xi̱ta̱‑la̱ Jesús ra tji̱ko̱,
tà ndi̱to̱ón tsatsíjen‑la̱ jè Moisés ko̱ jè Elías nga i̱nchibáko̱ Jesús.
ꞌKia̱á kiìchja̱ Pedro nga kitsò‑la̱ Jesús:
―Na̱ꞌìn,
ndaá‑ni i̱ titsa̱jna‑ji̱n;
tsa mejèn‑li,
maá jàn niꞌya tji̱kien kínda‑ji̱n,
jngo ra tsa̱ji,
jngo ra ꞌtse̱ Moisés ko̱ jngo ra ꞌtse̱ Elías.
ꞌKia̱ nga tíchja̱‑isa jè Pedro,
jngo ifi tsikíjtsaꞌma ra ꞌñó fate koni tsa niꞌí,
ko̱ ya̱ a̱jin ifi inaꞌyá jngo‑la̱ ꞌén ra kitsò:
―Jé ra̱kìi̱ Iꞌndí‑na̱ ra ꞌñó tsjake̱ ko̱ ꞌñó tsja tjín‑na ra a̱ꞌta ꞌtse̱.
Jé ti̱náꞌya‑la.
Jñà xi̱ta̱ ra kotáꞌyáꞌta‑la̱ Jesús ꞌkia̱ nga kiíꞌnchré ꞌén ra̱kìi̱,
ngi tsincha-xkóꞌnchi‑ní nga tsincha‑niñanè i̱sén‑la̱ skanda a̱ꞌta nangi,
nga ꞌñó itsakjòn.
Jesús,
ꞌkia̱á inchrabà kasiꞌta chraña‑la̱ nga kiskaájno,
kitsò‑la̱:
―Ti̱sítje̱en,
kì tà chjàn skon.
ꞌKia̱ nga iskotsíjen jñà xi̱ta̱‑la̱,
mì kì ti̱ yá tjín‑ni;
ta jè ta̱jngoó Jesús síjna.
ꞌKia̱ nga i̱nchinchrabájen‑ni ya̱ nindo,
Jesús kitsjá‑la̱ kjo̱hixi̱,
kitsò‑la̱:
―Kì yá ra ꞌbèna̱jmí‑la jè kjoa̱ ra kaꞌya skanda ꞌkia̱ nga kjoa̱áya‑na a̱ꞌta ꞌtse̱ kjo̱biya ꞌa̱n ra Iꞌndí‑la̱ Xi̱ta̱ xin‑la̱ ijo‑na̱.
Jñà xi̱ta̱ ra kotáꞌyáꞌta‑la̱ Jesús iskonangi‑ní,
kitsò:
―¿Mé‑ni ko̱tsò‑ni jñà xi̱ta̱ ra bakón‑ya kjo̱téxoma‑la̱ Nainá ra tsikínda Moisés nga jè Elías,
tjínè‑la̱ nga kjꞌi̱í ítjòn?
Jè Jesús kitsó‑la̱:
―Kixi̱í kjoa̱,
jé Elías ra kjꞌi̱í ítjòn,
ko̱ jè si̱ìkíhijyondá ijye‑ni ngaꞌtsì xi̱ta̱.
Tanga ꞌkoa̱á xín‑no,
jè Elías ijyeé ꞌji ko̱ mì kì yá ra kijtsexkon;
jñà xi̱ta̱ ꞌkoa̱á ꞌsín isìko̱ koni ꞌsín kjomejèn‑la̱ ra jñà.
ꞌKoa̱á ti̱ꞌsín ka̱maꞌtiaa̱n ꞌa̱n ra Iꞌndí‑la̱ Xi̱ta̱ xin‑la̱ ijo‑na̱ nga tseé kjo̱hiꞌin sikjiáa̱n a̱ꞌta ꞌtse̱ xi̱ta̱ kìi̱.
Jñà xi̱ta̱ ra kotáꞌyáꞌta‑la̱ Jesús,
ꞌkia̱á kjòchi̱ya‑la̱ nga jè ra ko̱títsò‑la̱,
jé a̱ꞌta ꞌtse̱ Juan ra batíndá xi̱ta̱.